《忆旧言怀寄江宁道卿龙图》
宋代·宋祁

下蔡行差近，金陵路更东。
忉忉成念远，咄咄但书空。
恩厚容藏疾，时亨遂讳穷。
禄惭千石守，老谢一钱翁。
忆昨趋陪日，仍缘班序同。
我生真寡合，君量自旁通。
散袠疑皆莹，忘疲宴屡终。
联骖属车后，数会未央中。
禁树排头碧，衙旗曳尾红。
笼街接驺士，赐管镂宫工。
慈豆分尧箑，歌云识沛风。
斯文诚有属，吾道岂常隆。
泰市俄惊虎，钧天亟骇熊。
尘埃忽蒙自，桃李并来虫。
箕次横长舌，飚轮走转蓬。
歇芳间鷤鴂，御湿问芎藭。
可笑矜疏节，私怜抱朴忠。
望霄嗟坠雨，敛翼避虚弓。
尚忝银符密，贪夸隼旆雄。
玉鱼供昼啜，珠米报秋丰。
病久衰还早，身閒意愈冲。
亏全从月蚌，喜怒任狙公。
急景沉欢绪，长波隔讯筒。
南飞俱似鵻，北嚮未如鸿。
二阁怀趋走，重阍限郁葱。
惟应心报国，丹赤斗江枫。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。